ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2825/98

υποβολή: Robert Evans (PSE) προς την Επιτροπή

(11 Σεπτεμβρίου 1998)

Θέμα: Η κρίση των ουρακοτάγκων στην Ινδονησία

Γνωρίζει η Επιτροπή την Έκκληση για Δράση υπέρ της Προστασίας των Ουρακοτάγκων, που διατύπωσε η Environmental Investigation Agency Limited;

Συμφωνεί η Επιτροπή ως προς την αναγκαιότητα των στοιχείων στα οποία αναφέρεται το έγγραφο, και είναι πρόθυμη η Επιτροπή να συμβάλει στην εφαρμογή τους, θέτοντας ορισμένες προϋποθέσεις για την παροχή βοήθειας;

Απάντηση του ΚυρίουMarín εξ ονόματος της Επιτροπής

(1 η Οκτωβρίου 1998)

Η Επιτροπή δεν γνωρίζει την Έκκληση για Δράση υπέρ της Προστασίας των Ουρακοτάγκων. Όμως, θα ήθελε να ευχαριστήσει το Αξιότιμο Μέλος του Κοινοβουλίου που επέσυρε την προσοχή της για την έκθεση και αργότερα θα είναι πρόθυμη να απαντήσει σε ερωτήσεις για τα θέματα που εγείρονται στην έκθεση.

Εν τω μεταξύ, αλλά και όσον αφορά τη χρηματοδότηση των προγραμμάτων προστασίας των Ουρακοτάγκων, η Επιτροπή θα επιθυμούσε να αναφερθεί στην απάντησή της στη γραπτή ερώτηση Ε-1852/98 της Κυρίας Muscardini(1).

(1) ΕΕ C 402 της 22.12.1998, σελ. 161.
ΓΡΑΠΤΗ ΕΡΩΤΗΣΗ E-2079/98

υποβολή: Magda Aelvoet (V) προς την Επιτροπή

(7 Ιουλίου 1998)

Θέμα: Ευρωπαïκό Κέντρο για την εξακρίβωση της καταλληλότητος των Εναλλακτικών Μεθόδων

Με βάση πληροφορίες που λάβαμε φαίνεται ότι έχουν προκύψει προβλήματα όσον αφορά την συνέχιση της λειτουργίας του Ευρωπαϊκού Κέντρου για την εξακρίβωση της καταλληλότητος των Εναλλακτικών Μεθόδων το οποίο ασχολείται με την ανάπτυξη εναλλακτικών μεθόδων για τα πειράματα στα ζώα.Είμαστε πεπεισμένοι ότι το Κέντρο αυτό επιτελεί σημαντικό έργο.

1. Αληθεύει ότι ο κ. Balls, διευθυντής του Ευρωπαϊκού Κέντρου για την εξακρίβωση της καταλληλότητος των Εναλλακτικών Μεθόδων ανέλαβε καθήκοντα για μιά διετία και όχι ως συνήθως για μιά πεντεατία;

2. Θέτει το γεγονός αυτό σε κίνδυνο την επιβίωση και την ορθή λειτουργία του Κέντρου αυτού;

3. Δεν φρονεί και η Επιτροπή ότι το Κέντρο έχει επιτελέσει σημαντικό έργο και ότι πρέπει να συνεχίσει να λειτουργεί;
ΓΡΑΠΤΗ ΕΡΩΤΗΣΗ E-3088/98

υποβολή: Hiltrud Breyer (V) προς την Επιτροπή

(16 Οκτωβρίου 1998)

Θέμα: Ανάπτυξη της περιοχής του Δουνάβεως

Η επιστολή προειδοποίησης της Επιτροπής προς την Ομοσπονδιακή Δημοκρατία της Γερμανίας, με ημερομηνία 28.10.1997, δεν είχε, προφανώς, κανένα αποτέλεσμα.

Ποιά μέτρα προτίθεται να λάβει η Επιτροπή ώστε η Γερμανική Ομοσπονδία και το κράτος της Βαυαρίας να αναγνωρίσουν το χαρακτηρισμό της εν λόγω περιοχής ως προστατευομένης;

Απάντηση της κας Bjerregaard εξ ονόματος της Επιτροπής

(19 Νοεμβρίου 1998)

Όπως ήδη ανέφερε στην απάντησή της, στη γραπτή ερώτηση Ε-3095/97(1), του Αξιότιμου Μέλους του Κοινοβουλίου, η Επιτροπή αποφάσισε να αντιμετωπίσει την περίπτωση αυτή στο πλαίσιο των διαδικασίων επί παραβάσει, όσον αφορά τον ανεπαρκή καθορισμό ειδικών ζωνών προστασίας στη Γερμανία, σύμφωνα με την οδηγία 79/409/ΕΟΚ(2) του Συμβουλίου της 2 Ιουνίου 1979 περί της διατηρήσεως των αγρίων πτηνών. Η υπόψη ζώνη, καθώς και άλλες ζώνες κατά μήκος του ποταμού Δούναβη, υπογραμμίζεται ιδιαίτερα στο πλαίσιο της γενικής αυτής διαδικασίας.

Στο πλαίσιο των εν λόγω διαδικασιών επί παραβάσει, η Επιτροπή έστειλε συμπληρωματική προειδοποιητική επιστολή στις γερμανικές αρχές. Οι γερμανικές αρχές απάντησαν και κοινοποίησαν τον καθορισμό ενός συνόλου ζωνών ως ειδικών ζωνών προστασίας. Πάντως, δεδομένου ότι ούτε η απάντηση ούτε ο καθορισμός περαιτέρω ζωνών θεωρούνται επαρκή, υπό το πρίσμα των υποχρεώσεων που απορρέουν από την οδηγία 79/409/ΕΟΚ, η Επιτροπή αποφάσισε να απευθύνει στη Γερμανία αιτιολογημένη γνώμη.

(1) ΕΕ C 134 της 30.4.1998.

(2) ΕΕ L 103 της 25.4.1979.
ΓΡΑΠΤΗ ΕΡΩΤΗΣΗ E-3214/98

υποβολή: Alexandros Alavanos (GUE/NGL) προς την Επιτροπή

(26 Οκτωβρίου 1998)

Θέμα: Άδεια λειτουργίας λατομείου σε προστατευόμενη από το Natura 2000 περιοχή

Σύμφωνα με καταγγελίες οικολογικών οργανώσεων που προσέφυγαν και στο Συμβούλιο Επικρατείας, το Υπουργείο Γεωργίας έδωσε άδεια να λειτουργήσει λατομείο μαρμάρου στη θέση "φαλακρό όρος" του νομού Δράμας. Η περιοχή έχει ήδη χαρακτηρισθεί από το Δασαρχείο Δράμας προστατευταία λόγω εξαιρετικού κάλλους, εμπίπτει στο δίκτυο των περιοχών Natura 2000, με χαρακτηρισμό "Β", ενώ υπάρχουν ενδείξεις για ύπαρξη αρχαιολογικού οικισμού. Ερωτάται η Επιτροπή.

1. Έχουν προηγηθεί οι απαιτούμενες μελέτες περιβαλλοντικών επιπτώσεων που να λαμβάνουν υπόψη όλες τις επιπτώσεις λειτουργίας του λατομείου στο περιβάλλον;

2. Προτίθεται να ζητήσει από τις Ελληνικές αρχές, να ανακληθεί η απόφαση, ώστε να διατηρηθεί η οικολογική ισορροπία και το εξαιρετικό κάλλος της περιοχής;

Απάντηση της κας Bjerregaard εξ ονόματος της Επιτροπής

(19 Νοεμβρίου 1998)

1. Η συγκεκριμένη περιοχή - τοποθεσία με την ονομασία "Κορυφές Όρους Φαλακρό" υπό τον κωδικό GR 1140004 - περιλαμβάνεται στον κατάλογο των περιοχών κοινοτικής σημασίας (ΠΚΣ) που προτάθηκε από τις ελληνικές αρχές σύμφωνα με την οδηγία 92/43/ΕΟΚ περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας(1), για υπαγωγή στο ευρωπαϊκό οικολογικό δίκτυο Natura 2000. Σύμφωνα με το άρθρο 6.3 της εν λόγω οδηγίας, κάθε σχέδιο ή έργο που ενδέχεται να έχει σημαντικές επιπτώσεις σε ΠΚΣ πρέπει να αποτελέσει το αντικείμενο κατάλληλης μελέτης των επιπτώσεών του σε σχέση με τους στόχους διατήρησης της περιοχής, ενώ η απόφαση για την χορήγηση σχετικής αδείας υπόκειται στα αποτελέσματα της εν λόγω μελέτης. Εντούτοις, ο συγκεκριμένος τόπος δεν έχει ακόμη χαρακτηρισθεί ως ΠΚΣ.

2. Ωστόσο, η περί ής ο λόγος περιοχής φιλοξενεί τύπους φυσικών ενδιαιτημάτων (οικοτόπων) και ειδών υψηλής προτεραιότητας, και ως εκ τούτου θα έπρεπε να έχει αυτομάτως επιλεγεί για το δίκτυο Natura 2000, βάσει των κριτηρίων της οδηγίας. Κατά συνέπειαν, πρέπει να ληφθούν κατάλληλα μέτρα από το κράτος μέλος προκειμένου να αποφευχθεί η υποβάθμιση της εν λόγω περιοχής, ενόψει του μελλοντικού χαρακτηρισμού του. Βάσει των ανωτέρω, η Επιτροπή θα απευθυνθεί στις ελληνικές αρχές για να εξακριβώσει κατά πόσον, στις μελέτες περιβαλλοντικών επιπτώσεων που έπρεπε να έχουν εκπονηθεί σύμφωνα με την οδηγία 85/337/ΕΟΚ περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον(2) για το συγκεκριμένο έργο, ελήφθη επαρκώς υπόψη η οικολογική αξία της εν λόγω περιοχής.

(1) ΕΕ L 206 της 22.7.1992.

(2) ΕΕ L 175 της 5.7.1985.
ΓΡΑΠΤΗ ΕΡΩΤΗΣΗ E-2828/98

υποβολή: Alexandros Alavanos (GUE/NGL) προς την Επιτροπή

(28 Σεπτεμβρίου 1998)

Θέμα: Εναπόθεση καισίου-137 άνω των 40 Kbq/m-2 σε περιοχές της Ελλάδας μετά το ατύχημα του Τσερνομπίλ

Σύμφωνα με τον "Άτλαντα εναπόθεσης καισίου μετά το Τσερνομπίλ στην Ευρώπη" που εκδόθηκε με τη συνεργασία της Επιτροπής της ΕΕ με επιστημονικά ινστιτούτα και οργανισμούς της Ρωσίας, της Λευκορωσίας, της Ουκρανίας και χωρών μελών, εκτός από τις γειτονικές με το Τσερνομπίλ χώρες, αυξημένη συσσώρευση καισίου-137 (άνω των 40 Kbq/m-3) παρατηρείται σε χώρες της Ευρώπης όπως η Ελλάδα, η Αυστρία, η Ιταλία, η Γερμανία. Στην Ελλάδα η εναπόθεση του ραδιενεργού υλικού παρατηρείται σε συγκεκριμένες περιοχές.

Δεδομένου ότι ο χρόνος υποδιπλασιασμού του καισίου 137 είναι 30 χρόνια σε σύγκριση με άλλα ραδιενεργά υλικά, ερωτάται η Επιτροπή εάν έχουν δημιουργηθεί βάσεις δεδομένων και στατιστικές καταγραφής των προβλημάτων που τυχόν εμφανίζονται στην υγεία των κατοίκων αυτών των περιοχών. Ποια η συμμετοχή της Ελλάδας;

Απάντηση της κας Bjerregaard εξ ονόματος της Επιτροπής

(10 Νοεμβρίου 1998)

Ο άτλας εναπόθεσης σε όλο το έδαφος της Ευρώπης ραδιενεργού καισίου, το οποίο ελευθερώθηκε κατά τη διάρκεια του ατυχήματος του Τσέρνομπιλ, είναι αποτέλεσμα ενός ερευνητικού προγράμματος που διεξήχθη με τη συνεργασία της Επιτροπής με τη Λευκορωσία, τη Ρωσία και την Ουκρανία. Εμπεριέχει αρκετές απόψεις που είναι απαραίτητες για να αξιολογηθεί η σημασία που έχει αυτή τη στιγμή, από την πλευρά της ραδιενέργειας, η εναπόθεση ανά την Ευρώπη.

Παρότι σε λιγοστές περιοχές της Ελλάδας τα επίπεδα υπερβαίνουν 40 Kilobecquerelle ανά τετραγωνικό μέτρο ( Kbq/m2), όπως συμβαίνει σε πολλές άλλες περιοχές κρατών μελών, δεν υπάρχει λόγος να αναμένεται ότι θα εμφανιστούν αισθητές επιπτώσεις στην υγεία του εκτεθημένου πληθυσμού.

Η Επιτροπή λαμβάνει τακτικά πληροφορίες από τα κράτη μέλη, σύμφωνα με το άρθρο 36 της Συνθήκης Ευρατόμ, για τα επικρατούντα επίπεδα ραδιενέργειας στο περιβάλλον. Αυτά τα στοιχεία αποθηκεύονται στη βάση δεδομένων για τον έλεγχο της ραδιενέργειας στο περιβάλλον (REM) του Κοινού Κέντρου Έρευνών στην Ιspra και περιλαμβάνονται σε σειρά εκθέσεων που δημοσιεύονται από την Επιτροπή.
ΓΡΑΠΤΗ ΕΡΩΤΗΣΗ E-2822/98

υποβολή: Umberto Bossi (NI) προς το Συμβούλιο

(18 Σεπτεμβρίου 1998)

Θέμα: Μέτρα για την αντιμετώπιση της κρίσης στη Ρωσία

Μεταξύ των θυμάτων της πρόσφατης ρωσικής οικονομικής κρίσης βρίσκονται και οι ιταλικές τράπεζες.

Σύμφωνα με τα στοιχεία που προκύπτουν από τις τελευταίες αποκαλύψεις της Τράπεζας Διεθνών Διακανονισμών οι ιταλικές τράπεζες βρίσκονται με "άνοιγμα" στη Ρωσία 4,3 δισ. δολάρια, δηλαδή πάνω από 8.000 δισ. λίρες. Η SACE συγκεκριμένα φαίνεται να έχει "άνοιγμα" 10.600 δισ. λίρες.

Η ενδεχόμενη επιδείνωση της ρωσικής κρίσης μπορεί να έχει ως αποτέλεσμα το λεγόμενο "μεταδοτικό φαινόμενο", που θα ενισχύσει το γενικό κλίμα δυσπιστίας στις αγορές.

Μπορεί το Συμβούλιο να αναφέρει επακριβώς ποιό είναι το πραγματικό άνοιγμα των ευρωπαϊκών τραπεζών, και ειδικότερα των ιταλικών, μπροστά στην κρίση που αντιμετωπίζει το ρούβλι;

Μπορεί το Συμβούλιο να διευκρινίσει εάν, λόγω της καθιέρωσης του ενιαίου νομίσματος, θα εφαρμοστούν μέτρα για την προστασία των οικονομιών των ευρωπαϊκών χωρών από χρηματοοικονομικές κρίσεις σε τρίτες χώρες, όπου τα ίδια τα κοινοτικά προγράμματα είχαν ενθαρρύνει την πραγματοποίηση επενδύσεων;

Απάντηση

(16 Νοεμβρίου 1998)

Σύμφωνα με τα διαθέσιμα στοιχεία της Τράπεζας Διεθνών Διακανονισμών, περίπου το 70 % του ανοίγματος ξένων τραπεζών στη Ρωσία αφορά εμπορικές Τράπεζες της ΕΕ. Τα δάνεια των ιταλικών τραπεζών προς τη Ρωσία αντιπροσωπεύουν περίπου το 9 % του ανοίγματος των ευρωπαϊκών εμπορικών τραπεζών έναντι της χώρας αυτής.

Εξάλλου, το Συμβούλιο εξέτασε τους τρόπους με τους οποίους μπορεί η ΕΕ να βοηθήσει τη Ρωσία να ξεπεράσει την παρούσα κρίση και κατέληξε, κατά τη σύνοδο του Συμβουλίου Γενικών Υποθέσεων της 5ης Οκτωβρίου 1998, ότι η ανταπόκρισή της θα πρέπει να εξαρτηθεί από την εφαρμογή αξιόπιστου και βιώσιμου οικονομικού προγράμματος από μέρους της Ρωσίας, το οποίο θα αναπτυχθεί σε στενή συνεργασία με τους διεθνείς χρηματοπιστωτικούς οργανισμούς. Κατά τη Διάσκεψη Κορυφής ΕΕ-Ρωσίας η οποία διεξήχθη στη Βιέννη στις 27 Οκτωβρίου 1998, η ΕΕ και η Ρωσία αναγνώρισαν ότι είναι βασικό να υπάρξει ένα αξιόπιστο και βιώσιμο πρόγραμμα οικονομικής πολιτικής προκειμένου να αντιμετωπισθούν οι πιεστικές κοινωνικές ανάγκες, να αντιμετωπισθούν οι υφιστάμενες οικονομικές υποχρεώσεις και να αποκατασταθεί η εμπιστοσύνη στις αγορές και η σταθερότητα του νομίσματος ενώ παράλληλα θα ενθαρρύνονται οι επενδύσεις, συμπεριλαμβανομένων των ξένων επενδύσεων.

Το Συμβούλιο κρίνει ότι η απόφαση για την εισαγωγή του ευρώ στις προαναγγελθείσες συναλλαγματικές ισοτιμίες, από 1ης Ιανουαρίου 1999, απεδείχθη ότι λειτούργησε ως διασφάλιση έναντι της νομισματικής αστάθειας μεταξύ των νομισμάτων των κρατών μελών μετά από τις οικονομικές κρίσεις της Ασίας και της Ρωσίας.
ΓΡΑΠΤΗ ΕΡΩΤΗΣΗ E-3408/98

υποβολή: Roberta Angelilli (NI) προς την Επιτροπή

(17 Νοεμβρίου 1998)

Θέμα: Ρυθμίσεις για τη συνταξιοδότηση των πιλότων και του λοιπού πληρώματος αεροσκαφών

Πρόσφατα η Ιταλική Κυβέρνηση αύξησε το κατώτατο όριο ηλικίας συνταξιοδότησης των πιλότων και του λοιπού πληρώματος αεροσκαφών. Η απόφαση αυτή δεν δείχνει να έχει λάβει δεόντως υπόψη τις ιδιαίτερα επιβλαβείς παρενέργειες των πτήσεων, όπως είναι η διατάραξη του ρυθμού του ύπνου, η εισπνοή ξηρού και πλούσιου σε όζον αέρα, η έκθεση σε επίπεδα κοσμικής ακτινοβολίας τρεις φορές ανώτερα των επιπέδων στο οποία εκτίθενται οι ακτινολόγοι. Ο συνδυασμός αυτών των παραγόντων επί πολλά έτη έχει ως αποτέλεσμα τη μείωση του μέσου όρου προσδοκώμενης ζωής για τα μέλη των πληρωμάτων των αεροσκαφών. Παρά ταύτα, σήμερα δεν διατίθενται επαρκή επιστημονικά στοιχεία για το θέμα αυτό, κυρίως διότι τα αποτελέσματα των ερευνών που έχουν διεξαγάγει οι αεροπορικές εταιρίες δεν έχουν κοινοποιηθεί στο προσωπικό και τις επαγελματικές ενώσεις.

Θα μπορούσε η Επιτροπή να αναφέρει:

1. εάν διαθέτει η ίδια η Επιτροπή στοιχεία και μελέτες για το θέμα αυτό;

2. εάν υπάρχουν οδηγίες ή άλλα έγγραφα που να αναφέρονται στη ρύθμιση των δυντάξεων αυτής της επαγγελματικής κατηγορίας;

3. τί προβλέπουν τα άλλα κράτη μέλη για τον τομέα αυτό;

Απάντηση του κ. Flynn εξ ονόματος της Επιτροπής

(21 Δεκεμβρίου 1998)

1. Η Ευρωπαϊκή Επιτροπή δε διαθέτει στοιχεία ή επιστημονικές μελέτες σχετικά με το προσδόκιμο ζωής αυτής της κατηγορίας εργαζομένων και δεν υπάρχει συγκεκριμένη οδηγία που να αφορά το σύστημα συνταξιοδότησής τους.

2. Στον τομέα της κοινωνικής προστασίας τα κράτη μέλη είναι ελεύθερα να χαράξουν τη δική τους πολιτική όσον αφορά την οργάνωση και τη λειτουργία των συστημάτων κοινωνικής ασφάλισης αρκεί να τηρείται το κοινοτικό δίκαιο όσον αφορά την ισότητα στη μεταχείριση ανδρών και γυναικών(άρθρο 119 της συνθήκης ΕΚ, οδηγία 79/7/ΕΟΚ του Συμβουλίου της 19ης Δεκεμβρίου 1978 περί της προοδευτικής εφαρμογής της αρχής της ίσης μεταχείρισης μεταξύ ανδρών και γυναικών σε θέματα κοινωνικής ασφάλισης(1) και η οδηγία 86/378/ΕΟΚ του Συμβουλίου της 24ης Ιουλίου 1986 για την εφαρμογή της αρχής της ίσης μεταχείρισης ανδρών και γυναικών στα επαγγελματικά συστήματα κοινωνικής ασφάλισης(2) όπως τροποποιήθηκε από την οδηγία 96/97/ΕΚ(3)) και όσον αφορά την εφαρμογή των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας(4). Επομένως τα κράτη μέλη μπορούν να ορίσουν ελεύθερα την ηλικία συνταξιοδότησης των πιλότων και του πληρώματος των αεροσκαφών, αρκεί να τηρούνται οι προαναφερόμενες κοινοτικές διατάξεις.

3. Όσον αφορά τις τάσεις και τις κατευθύνσεις στα άλλα κράτη μέλη, σε γενικές γραμμές η Ευρωπαϊκή Επιτροπή εκδίδει συγκριτικούς πίνακες των συστημάτων κοινωνικής ασφάλισης (Missoc) οι οποίοι όμως δεν αναφέρονται συγκεκριμένα στους πιλότους και στο πλήρωμα των αεροσκαφών.

(1) ΕΕ L 6 της 10.1.1979.

(2) ΕΕ L 225 της 12.8.1986.

(3) ΕΕ L 46 της 17.2.1997.

(4) Κανονισμοί (ΕΟΚ) 1408/71 και 574/72 (έκδοση ενημερωμένη από τον κανονισμό (ΕΚ) 118/97 - ΕΕ L 28 της 30.1.1997).
ΓΡΑΠΤΗ ΕΡΩΤΗΣΗ E-3001/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Η θέση τραπεζών του δημοσίου

Η Επιτροπή ασχολείται τον καιρό αυτόν με μια έρευνα για την κατάσταση των τραπεζών που είναι ΝΠΔΔ και λαμβάνουν κρατικές εγγυήσεις. Η αποστολή αυτή της ανατέθηκε από τη Συνθήκη του Άμστερνταμ και προβαίνει τώρα στην εφαρμογή της.

1. Μπορεί να μας πληροφορήσει ήδη η Επιτροπή πότε πρέπει να αναμένονται τα αποτελέσματα αυτής της έρευνας;

2. Σε πόσα και σε ποιά κράτη μέλη διαπίστωσε η Επιτροπή αδικαιολόγητη ευνοϊκή μεταχείριση λόγω κρατικής εγγύησης και πώς σκοπεύει να αντιδράσει στις περιπτώσεις αυτές;

3. Πώς κρίνει η Επιτροπή με βάση τις μέχρι τώρα έρευνες την "δήλωση της Αυστρίας και του Λουξεμβούργου για τα πιστωτικά ιδρύματα";

4. Αλλάζει με τη δήλωση αυτή κάτι στη συγκεκριμένη κατάσταση της Αυστρίας;

Απάντηση του κ. Van Miert εξ ονόματος της Επιτροπής

(11 Νοεμβρίου 1998)

1. Η Επιτροπή ολοκλήρωσε τη σχετική έρευνα και ενέκρινε την έκθεση στις 17 Ιουνίου 1998. Προτίθεται να υποβάλει την έκθεση αυτή στο Συμβούλιο Ecofin κατά τη συνεδρίασή του της 23ης Νοεμβρίου 1998.

2. Στην έκθεση θίγεται στο ζήτημα του ποιές τραπεζικές υπηρεσίες θεωρούνται από τα κράτη μέλη ως "υπηρεσίες γενικού οικονομικού συμφέροντος" σύμφωνα με το άρθρο 90 παράγραφος 2 της συνθήκης ΕΚ και του βαθμού στον οποίο χορηγούνται αντισταθμιστικά οφέλη για την παροχή των εν λόγω υπηρεσιών. Στην έκθεση δεν γίνεται ιδιαίτερη αναφορά σχετικά με το συμβιβάσιμο - με τους κανόνες της συνθήκης ΕΚ - των κρατικών εγγυήσεων υπέρ ορισμένων τραπεζών.

3. Η δήλωση της Αυστρίας και του Λουξεμβούργου σημαίνει ότι οι ίδιοι οι κανόνες εκτίμησης που εφαρμόζονται στις "υπηρεσίες γενικού οικονομικού συμφέροντος" που παρέχουν τα δημοσίου δικαίου πιστωτικά ιδρύματα Γερμανίας εφαρμόζονται επίσης στα παρεμφερή ιδρύματα της Αυστρίας και του Λουξεμβούργου.

4. Μια δήλωση του Συμβουλίου ή ενός κράτους μέλους δεν μπορεί να τροποποιήσει τη συνθήκη ΕΚ ή την εφάρμογή της σε συγκεκριμένα κράτη μέλη. Επομένως, τυχόν αντισταθμιστικά οφέλη για την παροχή "υπηρεσιών γενικού οικονομικού συμφέροντος" πρέπει να εκτιμηθούν βάσει των διατάξεων του άρθρου 90 παράγραφος 2 της συνθήκης ΕΚ.
ΓΡΑΠΤΗ ΕΡΩΤΗΣΗ E-2950/98

υποβολή: Cristiana Muscardini (NI) προς την Επιτροπή

(8 Οκτωβρίου 1998)

Θέμα: Αναγνώριση τίτλων σπουδών

Στην απάντησή της στην ερώτηση Ε-1304/98(1) που είχα υποβάλει στις 29.04.1998, η Επιτροπή δεν ασχολείται καθόλου με το ερώτημα που διετύπωνα στην παράγραφο 3, και το οποίο επαναλαμβάνω εδώ για λόγους ευκολότερης κατανόησης: "Ποιές προϋποθέσεις πρέπει να πληροί ο φοιτητής που είναι κάτοχος τίτλου "Master of Arts" του Βρετανικού Ανοικτού Πανεπιστημίου (Open University) προκειμένου να αναγνωριστεί το δίπλωμά του;" ερωτάται η Επιτροπή.

1. Είναι σε θέση να παράσχει την πληροφορία που της ζητήθηκε;

2. Εάν όχι, πού πρέπει να απευθυνθούν οι ενδιαφερόμενοι φοτητές προκειμένου να λάβουν ακριβείς πληροφορίες;

3. Εξετάζει η Επιτροπή το ενδεχόμενο να αναλάβει πρωτοβουλία προκειμένου να αναγνωρισθεί στους φοιτητές αυτούς το εν λόγω δικαίωμά τους;

Απάντηση της κ. Cresson εξ ονόματος της Επιτροπής

(18 Νοεμβρίου 1998)

Απαντώντας στην πρώτη ερώτηση η Ευρωπαϊκή Επιτροπή επαναλαμβάνει ό,τι είχε εκθέσει στην απάντησή της στην γραπτή ερώτηση Ε-1304/98 του κυρίου βουλευτή(2), δηλαδή ότι δεν υπάρχει αυτόματη αναγνώριση των διπλωμάτων. Το αποτέλεσμα είναι ότι το "Master of Arts" του βρετανικού Open University δεν αναγνωρίζεται αυτόματα στην Ιταλία ούτε εξάλλου αλλού στα άλλα κράτη μέλη. Επίσης, απαντώντας στην τρίτη ερώτηση, η Ευρωπαϊκή Επιτροπή υπογραμμίζει εκ νέου ότι η ακαδημαϊκή αναγνώριση των διπλωμάτων και οι προϋποθέσεις που πρέπει να συγκεντρώνει ένας φοιτητής για να αναγνωρίζεται το δίπλωμά του, εμπίπτουν στην αρμοδιότητα των κρατών μελών και μόνον. Δεδομένης της πολυμορφίας των περιεχομένων και των δομών της τριτοβάθμιας εκπαίδευσης στην Κοινότητα, η αξιολόγηση των διπλωμάτων γίνεται κατά περίπτωση. Συνεπώς οι φοιτητές του Open University που κατέχουν "Master of Arts" και θέλουν να αναγνωρίσουν το δίπλωμά τους στην Ιταλία, πρέπει να απευθυνθούν στις ιταλικές αρχές.

(1) ΕΕ C 354 της 19.11.1998, σελ. 89.

(2) ΕΕ C 354 της 19.11.1998.
ΓΡΑΠΤΗ ΕΡΩΤΗΣΗ E-2326/98

υποβολή: Franz Linser (NI) προς την Επιτροπή

(22 Ιουλίου 1998)

Θέμα: Διόδια για τη σήραγγα του Brenner 1

Η αυστριακή κυβέρνηση σχεδιάζει να υποβάλει στην Επιτροπή δύο συμβιβαστικές προτάσεις όσον αφορά τα διόδια στον αυτοκινητόδρομο του Brenner με στόχο να αποσύρει η Επιτροπή την προσφυγή της στο ΔΕΚ κατά της Αυστρίας.

1. Είναι η εναλλακτική πρόταση 1, που προβλέπει ότι για κάθε διαδρομή φορτηγών οχημάτων στον αυτοκινητόδρομο της κοιλάδας του κάτω Inn, θα εισπράττονται διόδια ύψους 150 σελ. Αυστρίας με ταυτόχρονη αφαίρεση του εν λόγω ποσού από το σημερινό ύψος των διοδίων του Brenner, κατάλληλη για να οδηγήσει την Επιτροπή σε απόσυρση της προσφυγής της κατά της Αυστρίας;

2. Είναι η εναλλακτική πρόταση 2, που προβλέπει να μειωθούν τα σημερινά διόδια του Brenner κατά 80 σελ. Αυστρίας σε 1070 σελ. Αυστρίας, κατάλληλη για να οδηγήσει την Επιτροπή σε απόσυρση της προσφυγής κατά της Αυστρίας.
ΓΡΑΠΤΗ ΕΡΩΤΗΣΗ E-2455/98

υποβολή: Roberta Angelilli (NI) προς την Επιτροπή

(30 Ιουλίου 1998)

Θέμα: Αποκατάσταση ατόμων που χαρακτηρίστηκαν ως αναξιόχρεα

Στην Ιταλία περίπου 12 εκατομμύρια άνθρωποι, των οποίων τα ονόματα εγγράφονται σε κατάλογο αναξιόχρεων δεν έχουν καμία ελπίδα να εξασφαλίζουν δάνεια, ενίοτε ως αποτέλεσμα λαθών, καθυστερήσεων και ολιγωρίας εκ μέρους τραπεζών και κυβερνητικών υπηρεσιών και που συχνά αφορούν πολύ μικρά ποσά. Ανάμεσα σε αυτούς, πολλοί είναι εκείνοι που έπεσαν θύματα τοκογλυφίας. Κατά συνέπεια, περίπου το ένα τέταρτο του ιταλικού πληθυσμού αποκλείεται εκ των πραγμάτων από το καινούργιο νόμισμα, το ευρώ, δεδομένου ότι οι ιταλικές αρχές δεν έχουν προβλέψει κανένα μέτρο για την αποκατάσταση αυτών των προσώπων εν όψει της καινούργιας οικονομικής πορείας. Ακόμη και το ιταλικό τραπεζικό σύστημα παρουσιάζει καθυστερήσεις στον εν λόγω τομέα εξ αιτίας της έλλειψης ελέγχου από την Τράπεζα της Ιταλίας όσον αφορά την εκτεταμένη πρακτική των χρηματοπιστωτικών ιδρυμάτων, τα οποία δεν επιτρέπουν στους αναξιόχρεους ακόμη και να τηρούν τρεχούμενο λογαριασμό ή να πραγματοποιούν απλές τραπεζικές δοσοληψίες, όπως καταγγέλλει η οργάνωση SNARP - Sindacato Nazionale Antiusura e Riabilitazione Protestati - (Εθνική Οργάνωση κατά της τοκοφλυγίας και υπέρ της αποκατάστασης των αναξιόχρεων).

Έχοντας υπόψη τα προαναφερθέντα, θα μπορούσε άραγε η Επιτροπή να αναφέρει:

1. Προβλέπονται μέτρα υπέρ των αναξιόχρεων που επιθυμούν να αποκατασταθούν;

2. Προβλέπονται ειδικά μέτρα για την καταπολέμηση του φαινομένου της τοκογλυφίας;

3. Ποιος θα μπορούσε να είναι ο ρόλος της Ευρωπαϊκής Κεντρικής Τράπεζας όσον αφορά τον έλεγχο της γενικότερης δυνατότητας πρόσβασης των πολιτών στην πίστωση;

4. Θεωρεί σκόπιμο να μελετηθούν ειδικά μέτρα για την Ιταλία λαμβάνοντας υπόψη τον ιδιαίτερα μεγάλο αριθμό πολιτών και επιχειρηματιών (περίπου το ένα τέταρτο του ενήλικου πληθυσμού) που εκ των πραγμάτων αποκλείονται από την παραγωγική ζωή, με αναπότρεπτες συνέπειες για την οικονομία και την απασχόληση;

5. Ποιες είναι γενικότερα οι απόψεις της επί του ως άνω ζητήματος;
ΓΡΑΠΤΗ ΕΡΩΤΗΣΗ E-3000/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Έρευνες κατ' οίκον από αυστριακές τράπεζες

Η Επιτροπή, ως αρχή αρμόδια για τον ανταγωνισμό χρησιμοποιεί προς το παρόν για τις έρευνες κατ' οίκον δεδομένα που έχουν εξασφαλίσει αυστριακές τράπεζες. Η πείρα έδειξε ότι η εκδίκαση υποθέσεων ανταγωνισμού είναι πολύ χρονοβόρες.

Μπορεί, ωστόσο, η Επιτροπή να υποβάλει ήδη ένα χρονοδιάγραμμα κατά προσέγγιση για τις περαιτέρω ενέργειές της σε αυτόν τον τομέα;

Εάν ναι, ποιό είναι το χρονοδιάγραμμα αυτό και πότε πρέπει να αναμένονται συγκεκριμένα αποτελέσματα;

Απάντηση του κ. Van Miert εξ ονόματος της Επιτροπής

(6 Νοεμβρίου 1998)

Το αξιότιμο μέλος του Κοινοβουλίου κατανοεί ότι, για λόγους αρχής, η Επιτροπή δεν είναι σε θέση να σχολιάσει υπόθεση που βρίσκεται σε εξέλιξη. Αυτό ισχύει και για ζητήματα που αφορούν τις αναμενόμενες μελλοντικές εξελίξεις.